SKRIFTLIG FORESPØRGSEL E-0033/03

af Olivier Dupuis (NI) til Kommissionen

(21. januar 2003)

Om: Udenretslige drab i Grozny

Det russiske presseagentur Prima news har rapporteret, at der den 29. december blev fundet ligene af tre studerende fra Olieinstituttet tæt ved en busterminal i Oktyabr-distriktet i Grozny. Ligene udviste tegn på en voldelig død, idet alle tre havde fået halsen skåret over, og det kunne ses på deres hoveder, at de var blevet skudt på klos hold.

De tre attenårige studerende Khyzyr Dotuyev, Bogdan Bikayev og Ramzan Dzhabrailov kom alle tre fra landsbyen Makhkety i Vedeno-området og havde sammen lejet en lejlighed i Grozny for ikke hver dag at skulle rejse fra deres landsby til undervisningen. Efter naboers udsagn blev de unge mænd arresteret af russiske soldater og ført bort i pansrede køretøjer. Undervisere ved Olieinstituttet skrev til samtlige myndigheder, herunder en personlig appel til chefen for den pro-russiske tjetjenske regering, Akhmad Kadyrov, men der blev ikke teget skridt til at lede efter de savnede.

Er Kommissionen informeret om fundet af ligene efter Khyzyr Dotuyev, Bogdan Bikayev og Ramdan Dzhabrailov i Grozny? Har Kommissionen reageret på dette n'te udenretslige drab i Tjetjenien? Mener Kommissionen fortsat, at disse fortsatte udenretslige drab i Tjetjenien (der endnu er en del af Den Russiske Føderation) er forenelige med dens meget konstruktive politik over for Den Russiske Føderation?

Svar afgivet på Kommissionens vegne af Chris Patten

(3. februar 2003)

Situationen i Tjetjenien er kilde til stor bekymring for Kommissionen, som udtrykkeligt fordømmer alle overgreb mod menneskerettighederne. Sådanne overgreb kan ikke forsvares.

Kommissionen er gennem pressen blevet informeret om de tre studerendes tragiske død. Kommissionen har appelleret til de russiske myndigheder om at foretage en tilbundsgående efterforskning af alle beretninger om overgreb mod menneskerettighederne. Kommissionen er i denne forbindelse rede til at deltage i drøftelser og initiativer med berøring til Tjetjenien sammen med internationale institutioner såsom Europarådet, der aktivt støtter den indsats, som præsidentens repræsentant for menneskerettigheder i Tjetjenien Abdul-Hakim Sultygov gør. Kommissionen beklager imidlertid dybt nedlæggelsen af OSCE's bistandsgruppe i Tjetjenien (Organisationen for Sikkerhed og Samarbejde i Europa), som spillede en værdifuld rolle med hensyn til fremme af menneskerettighederne. Der er stadig drøftelser i gang med henblik på at finde en løsning, således at bistandgruppen fortsat kan virke i Tjetjenien med et meningsfyldt mandat. Situationen følges nøje i Rådet, som har stillet forslag til en dialog med Rusland og menneskerettighederne.

Kommissionen støtter Unionens generelle holdning, som er, at det er af vital betydning at opbygge et bredt partnerskab med Rusland, men også at respekten for fælles værdier, særlig inden for demokrati og menneskerettigheder, skal være et centralt element i et sådant partnerskab. Konflikten har krævet tusindvis af menneskeliv og forvoldt usigelige lidelser i det nordlige Kaukasus. Kommissionen rejste spørgsmålet som led i den politiske dialog med Den Russiske Føderation på ministermødet mellem Unionen og Rusland den 24. januar 2003 i Athen.